सैफ़ के पिता मंसूर अली खान पटौदी के अब्बाजान इफ़्तिखार अली, मुहम्मद इब्राहीम अली की संतान थे। इब्राहीम अली की पत्नी सहर बानू लोहारू के नवाब की पुत्री थीं और इस नाते मिर्ज़ा असदुल्लाह बेग़ ख़ान यानी चचा ग़ालिब उनके रिश्ते में हुए। सैफ़ की मां शर्मिला टैगोर के पिता गीतींद्रनाथ, रवींद्रनाथ टैगोर के दूर के रिश्ते में थे। शर्मिला की मां लतिका बरुआ रवींद्रनाथ के भाई द्विजेंद्रनाथ की पोती थीं। शर्मिला की फिल्में देख कर तो हम जैसे कई लोग बड़े हुए हैं, लेकिन उनकी ज़हीनियत की मिसालें मैं ने नज़दीक से तब देखीं, जब वे फिल्म सेंसर बोर्ड की अध्यक्ष थीं और मैं बोर्ड का सदस्य। करीना रंगमंच और फिल्मी परदे के महानायक पृथ्वीराज कपूर की वंश श्रंखला से जुड़ी हैं। इसलिए सैफ़-करीना का ज़हीन-अतीत अगर लोगों की इस भावुक प्रतिक्रिया को उजागर कर रहा है कि अपनी संतान को तैमूर नाम देकर उन्होंने भारतीय-मानस के साथ ज़रा ज़्यादती कर दी है तो इसे शिरोधार्य करने में मुझे भी कोई हिचक नहीं है।